2007-ի վերջին անցկացված հանդիպման ժամանակ նախագահ Բակո Սահակյանը ԶԼՄ-ների մակարդակը զրո է գնահատել: Նա հրավիրել էր այդ հանդիպումը Համահայկական հեռուստամարաթոնին նախապատրաստվելու նպատակով` Ռուսաստան, Ֆրանսիա և ԱՄՆ կատարած այցերից հետո: Ինչպես ասել է ինքը` նախագահ Սահակյանը, այդ բոլոր երեք երկրներում էլ իրեն ասել են, որ Ղարաբաղի մասին տեղեկություններ չկան, և որ իրենք տեղեկություններ են ստանում «գնչուական փոստով»: Նախագահը նշել է այն ուղղությունները, որտեղ Ղարաբաղը ակնհայտորեն տանուլ է տալիս. դա հակամարտության կարգավորման Ղարաբաղի դիրքորոշումը ներկայացնելն ու արտաքին տեղեկատվական քաղաքականությունն է, համագործակցությունը հայկական սփյուռքի հետ և երկրի ներսում ու դրսում տեղի ունեցող գործընթացների մասին հավասարակշիռ տեղեկատվության տրամադրումը բնակչությանը: